Korraldus

	06.05.2015 nr HLS 1-15/15/124	
Välisõhu saasteloa muutmine	 	

I ASJAOLUD 

Aktsiaselts UUEMÕISA TEENUS (rg-kood 10407889, aadress Tehnika põik 2, Uuemõisa alevik, Ridala vald, 90401 Lääne maakond) esitas 21.01.2015 Keskkonnaametile (edaspidi ka loa andja) välisõhu saasteloa nr ÕL-06-2 muutmise taotluse ja lubatud heitkoguste projekti (LHK projekt) (registreeritud Keskkonnaametis 21.01.2015 nr HLS 9-4/15/1413). Välisõhu saasteluba nr ÕL-06-2 on käitajale väljastatud heitmete eraldamiseks välisõhku katlamajast aadressil Tehnika 20, Uuemõisa alevik, Ridala vald, 90401 Lääne maakond (katastriüksus 67401:009:0137). Käitaja taotleb välisõhu saasteloa muutmist seoses katlamaja rekonstrueerimisega.

Käitaja põhitegevusalaks on soojusenergia tootmine, jaotamine ja müük (EMTAK kood 35301). Uuemõisa katlamajas asendati vana turba- ja puidukatel kahe uue tahkekütuse katlaga. Sellega suurenes katlamaja koguvõimsus ca 20% (5,1 MW-lt 6,22 MW-ni). Katlamajas asub viis katelt: eelkoldega tahkekütuse katel ORIONS võimsusega 2,5 MW (saasteallikas V-1), kolm õlikatelt võimsusega 1 MW (saasteallikas V-2) ja eelkoldega tahkekütuse katel Kalvis K-720 võimsusega 0,72 MW (saasteallikas V-3). Tahkekütuse katlad on varustatud tsüklonitega. Kütuste prognoositav kulu aastas on kuni 3000 tonni hakkpuitu, 4200 tonni tükkturvast ja 200 tonni põlevkiviõli. Kütuste põletamisel eraldatakse katlamajast välisõhku kokku kuni 154 tonni tahkeid osakesi, lämmastikoksiide, süsinikoksiidi, vääveldioksiidi, lenduvaid orgaanilisi ühendeid ja raskmetalle ning 8952 tonni süsinikdioksiidi.
Käitis asub Uuemõisa tööstuspiirkonnas, piirnedes lääne- ja lõunasuunas tootmismaadega, põhjasuunas maatulundusmaaga, loode- ja kirdesuunal ärimaadega ning idasuunal elamumaadega. Lähim elamu paikneb katlamajast ca 150 m kaugusel. Lähimad samalaadsed saasteallikad puuduvad. 

Lähtudes VÕKS-i § 68 lõikest 1 ning keskkonnaministri 11.06.2014 määruse nr 20 „Saasteainete heitkogused ja kasutatavate seadmete võimsused, millest alates on nõutav välisõhu saasteluba ja erisaasteluba“ § 2 lõigetest 1, 2, 3, 4 ja 6 ning § 3 lõikest 1, on käitajal kohustus omada välisõhu saasteluba, kuna käitisest välisõhku viidud saasteainete aastaste heitkoguste piirväärtused ja kasutatavate seadmete võimsused ületavad nimetatud määrusega kehtestatud piirarve (eespool nimetatud määruse § 2 lõige 1 (süsinikoksiid 10 t/a), lõige 2 punkt 1 (tahkete osakeste kõik fraktsioonid kokku 1 t/a) ja punkt 2 (vääveldioksiid 1 t/a) , lõige 3 (lämmastikoksiidid 0,3 t/a), lõige 4 (lenduvad orgaanilised ühendid 0,1 t/a), lõige 6 (plii, arseen, nikkel, vanaadium, tsink 1 kg/a) ning § 3 lõige 1 (põletusseadmete summaarne soojussisendile vastav  nimisoojusvõimsus ületab 0,3 MW)). VÕKS § 70 kohaselt annab paikse saasteallika käitajale saasteloa Keskkonnaamet.

Kui VÕKS § 68 lõike 2 kohaselt on saasteloa omamine vähemalt ühe saasteaine tõttu kohustuslik, märgitakse saasteloa taotluses ja saasteloas kõik sellest saasteallikast eralduvad saasteained, mille heitkogus on aastas üks kilogramm või rohkem. Vastavalt VÕKS § 68 lõikele 3, kui saasteallika käitaja ei ole ületanud määrusega nr 20 kehtestatud saasteainete heitkoguseid, siis on saasteainetel, mille heitkogus on aastas üks kilogramm või enam, informatiivne tähendus. Keskkonnaamet võtab aluseks VÕKS § 68 lõike 2 ja kannab välisõhu saasteloale kõik andmed, mis on aastas 1 kg ja enam. 

Lähtudes VÕKS § 77 lõikest 1 registreeris loa andja esitatud taotluse ning kontrollis esitatud taotluse ja LHK projekti vastavust keskkonnaministri 12.11.2013 määruse nr 66 „Välisõhu saasteloa ja erisaasteloa taotluse ja loa vormid ning loataotluse sisule esitatavad nõuded“ nõuetele. Keskkonnaamet pidas esitatud andmeid piisavaks saasteloa menetluse algatamiseks, millest loa andja teavitas käitajat 29.01.2015 (Keskkonnaameti kiri nr  HLS 9-4/15/1413-2).

Loa andja kontrollis välisõhu saasteloa taotluse ja LHK projekti vastavust keskkonnaministri 08.04.2011 määrusele nr 43 (edaspidi määrus nr 43) „Välisõhu saastatuse taseme piir- ja sihtväärtused, saasteaine sisalduse muud piirnormid ning nende saavutamise tähtajad“. Nimetatud määruse § 2 lõige 2 sätestab, et  paiksest saasteallikast (käitisest) eralduva saasteaine lubatud heitkoguse määramisel eeldatakse, et saasteaine sisalduse piirnormi täitmine on tagatud käitise tootmisterritooriumi piiril. 
Saasteainete hajumisarvutused näitavad, et saasteainete maksimaalsed kontsentratsioonid tekivad kütuste põletamisel ca 40 m kaugusel katlamajast. Vastavalt LHK projektile võib arvutuslikul teel määratud lämmastikoksiidide saastetase küündida kuni 95%, vääveldioksiidi kuni 86% ja tahketel osakestel kuni 40% ühe tunni keskmisest saastatuse tasemest (SPV1). Teiste saasteainete arvutuslik saastetase jääb alla 3% lubatust. 
LHK projekti kohaselt võib arseeni (CAS nr 7440-38-2; valem As) maksimaalne saastatuse tase küündida kuni 40 nanogrammini kuupmeetris. Vastavalt määrusele nr 43 on arseeniga saastatuse taseme kalendriaasta keskmine sihtväärtus välisõhu peente PM10-osakeste fraktsioonis 6 nanogrammi kuupmeetris. Keskkonnaamet palus käitajal hinnata, kas käitise saasteallikatest eralduva arseeni saasteloaga taotletavad hetkelised heitkogused (g/s) tagavad arseeni saastatuse taseme kalendriaasta keskmise sihtväärtuse käitise tootmisterritooriumi piiril ja sellest väljaspool. (Keskkonnaameti kiri 05.02.2015 nr HLS 9-4/15/1413-4). Käitaja esitas vastava analüüsi loa andjale 26.02.2015 (lisamaterjalid registreeriti keskkonnametis 26.02.2015 nr HLS 9-4/15/1413-6). Vastavalt käitaja poolt esitatud andmetele võib arseeniga saastatuse taseme kalendriaasta keskmine väärtus küündida 3 nanogrammini kuupmeetris, mis on 50% sihtväärtusest.   

II KAALUTLUSED LOA ANDMISEL JA MENETLUSKÄIK

Välisõhu saasteluba on VÕKS § 67 lõike 1 kohaselt dokument, mis annab välisõhu kaitse seaduses sätestatud juhtudel õiguse viia paiksest saasteallikast saasteaineid välisõhku ning määrab selle õiguse kasutamise tingimused. Vastavalt VÕKS § 67 lõikele 3 kohaldatakse välisõhu saasteloa taotlemisele ja andmise menetlusele haldusmenetluse seaduse avatud menetluse sätteid.

Vastavalt VÕKS § 78 lõikele 4 avaldas loa andja 02.02.2015 ametlikus väljaandes Ametlikud Teadaanded loa muutmise menetluse algatamise teate. Ettepanekuid ja vastuväiteid loa muutmise taotluse avalikustamise käigus ei laekunud.

Vastavalt VÕKS § 78 lõikele 4 saatis loa andja 02.02.2015 oma kirjaga nr HLS 9-4/15/1413-3 käitaja saasteloa taotluse Ridala Vallavalitsusele arvamuse saamiseks seoses menetletava loaga. Ridala Vallavalitsus teatas oma vastuskirjas 06.02.2015 (kiri registreeriti Keskkonnaametis 06.02.2015 nr HLS 9-4/15/1413-5), et käitaja postiaadress on muutunud ja ei vasta taotluses märgitule. Käitaja kinnitas tehtud viga.  

Lähtudes keskkonnamõju hindamise ja keskkonnajuhtimissüsteemi seaduse § 6 lõikele 1 ja 2, ei ole käitaja tegevus olulise keskkonnamõjuga loetletud tegevuste hulgas. Samuti ei ole keskkonnamõju hindamine kohustuslik, kuna antud tegevust ei ole nimetatud Vabariigi Valitsuse 29.08.2005 määruses nr 224 “Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu”. Tuginedes eelnimetatule ning võttes arvesse välisõhu saasteloa taotluses toodud ettevõtte tegevuse kirjeldust, on Keskkonnaamet seisukohal, et ettevõtte tegevusega kaasneb väheoluline negatiivne keskkonnamõju ja antud juhul keskkonnamõju hindamise algatamine ei ole vajalik.

Lähtudes eeltoodust ja arvestades, et antud välisõhu saasteloa taotluse menetluse käigus ei tuvastanud Keskkonnaamet taotluses kirjeldatud tegevuse vastuolu VÕKS-i ja muude sellest seadusest tulenevate alamate õigusaktidega, saab Keskkonnaamet väljastada käitajale välisõhu saasteloa käitaja poolt taotletud ulatuses. Saasteloaga kehtestatakse käitajale aastased ja hetkelised maksimaalsed saasteainete heitkogused, mida käitaja võib välisõhku viia käitisest aadressil Tehnika 20, Uuemõisa alevik, Ridala vald, 90401 Lääne maakond (katastriüksus 67401:009:0137), seirenõuded ja nõuded puhastusseadmete tööle.

Vastavalt VÕKS § 89 lõige 1 punktile 1 peab paikse saasteallika käitaja tagama, et tema käitamises olevast saasteallikast välisõhku eralduva saasteaine heitkogus ei ületaks saasteloas või keskkonnakompleksloas sätestatud kontrollarvu, VÕKS § 47 lõike 2 alusel ega põhjustaks
VÕKS §-de 26 ja 27 alusel inimese tervise kaitseks kehtestatud välisõhu saastatuse taseme
piirväärtuse ületamist tootmisterritooriumi piiril ja sellest väljaspool.
Saasteainete hajumisarvutused näitavad, et saasteainete maksimaalsed kontsentratsioonid tekivad kütuste põletamisel ca 40 m kaugusel käitise saasteallikatest, ulatudes väljapoole käitise tootmisterritooriumi piiri. Vastavalt LHK projektile võib arvutuslikul teel määratud lämmastikoksiidide saastetase küündida kuni 95%, vääveldioksiidi kuni 86% ja tahketel osakestel kuni 40%-ni ühe tunni keskmisest saastatuse tasemest (SPV1) ning arseeni kalendriaasta keskmine saastetase kuni 50%-ni arseeniga saastatuse taseme kalendriaasta keskmisest sihtväärtusest (SPVa). Seega võib saasteainete sisaldus välisõhus olla küllalki kõrge. 
Tahkete osakeste kontsentratsioon võib eelöeldut arvestades tõusta kuni 200 µg/m3.  Arvestades asjaolu, et tahkete osakeste 24 tunni keskmise saastatuse taseme piirväärtus on sellest madalam, 150 µg/m3 ja peente osakeste PM10 24 tunni keskmise saastatuse taseme piirväärtus on 50 µg/m3, ei saa loa andja olla veendunud, et Uuemõisa katlamajast eralduvate tahkete osakeste (summaarselt ja peenemad fraktsioonid) heitkogused ei põhjusta eespool nimetatud piirväärtuste ületamist.  
Arvestades eespool öeldut peab Keskkonnaamet vajalikuks täpsustada otseste mõõtmiste teel turbaga kütmisel käitise tahke kütuse kateldest väljuvates suitsugaasides lämmastikoksiidide, süsinikoksiidi, vääveldioksiidi, lenduvate orgaaniliste ühendite, tahkete osakeste, summaarselt (PM-sum), peente osakeste (PM10, PM2,5 ja PM1) ja arseeni sisaldus.
Peale mõõtmiste läbiviimist kontrollida modelleerimise teel järgmiste piir- ja sihtväärtuste: tahkete osakeste, summaarselt (PM-sum) saastatuse taseme 24 tunni keskmise piirväärtuse SPV24, peente PM10-osakestega saastatuse taseme 24 tunni keskmise piirväärtuse SPV24, peente PM10-osakestega saastatuse taseme kalendriaasta keskmise piirväärtuse SPVa ja eriti peente PM2,5-osaketega saastatuse taseme kalendriaasta keskmise piirväärtuse SPVa tagamist (vastav analüüs puudub LHK projektis, kuna peente osakeste eriheitmeid saab määrata ainult mõõtmiste teel).
 
Vastavalt VÕKS § 89 lõige 1 punktile 4 ja lõikele 11 peab saasteallika valdaja kasutama saasteainete püüdmiseks paigaldatud seadmeid, kontrollima perioodiliselt nende efektiivsust ja pidama kontrollimise dokumenteeritud arvestust. Saasteainete püüdeseadme efektiivsuse kontrollimise sagedus määratakse saasteloaga kokkuleppel loa andjaga. 
Uuemõisa katlamajas kontrollitakse tsüklonite tahkete osakeste püüdeefektiivsust vastavalt hooldusjuhendile, aga mitte harvem kui kord kuus (kontrolli käigus puhastatakse tsükloni torud sinna kogunenud tuhast). Keskkonnaamet peab seda piisavaks kontrolli sageduseks.

Vastavalt VÕKS-le § 82 antakse saasteluba tähtajatult või kindlaksmääratud tähtajaks, olenevalt saasteloa eritingimustest. Käitaja taotles välisõhu saasteloa väljastamist tähtajatult. Kuna vastavalt VÕKS § 89 lõige 1, punktile 3 peab käitaja enne oluliste muudatuste kavandamist tehnoloogiaprotsessis ja saasteallikate parameetrite muutmisel teavitama sellest loa andjat ja kui tehnoloogiaprotsessi muutmisel kaasnevad sellega olulised muudatused kasutatavate seadmete võimsuse (vastavalt VÕKS § 78 lõikele 2), kütuse või saasteainete heitkoguste osas, taotlema vastavalt VÕKS § 85 lõige 1 punktile 4 uue välisõhu saasteloa, siis  pidas loa andja võimalikuks anda käitajale saasteloa tähtajatult.

Lähtudes HMS-i § 40 sätetest, saatis Keskkonnaamet 01.04.2015 oma kirjaga nr HLS 9-4/15/1413-7 käitajale ja Ridala Vallavalitsusele välisõhu saasteloa eelnõu arvamuse ja seisukohtade esitamiseks. Ridala Vallavalitsus (vallavalitsuse kiri 02.04.2015 nr 16-8.19/431, registreeriti Keskkonnaametis 06.04.2015 nr HLS 9-4/15/1413-8) ja käitaja ei esitanud vastuväiteid seoses väljastatava loaga. 

Lähtudes HMS-i § 40 sätetest avaldas loa andja 07.04.2015 ametlikus väljaandes Ametlikud Teadaanded käitaja välisõhu saasteloa eelnõu. Ettepanekuid ja vastuväiteid loa eelnõu avalikustamise käigus ei laekunud. 

IV OTSUSTUS

Lähtudes eeltoodust, käitaja taotlusest ja tuginedes välisõhu kaitse seaduse §-le 70 ning Keskkonnaameti peadirektori 08.05.2014 käskkirja nr 1-4/14/242 “Regioonide põhimääruste kinnitamine” “ lisa 2 "Hiiu-Lääne-Saare regiooni põhimäärus" punktidele 2.1 ja 3.5.8 otsustan:

1. Väljastada Aktsiaseltsile UUEMÕISA TEENUS (rg-kood 10407889, aadress Tehnika põik 2, Uuemõisa alevik, Ridala vald, 90401 Lääne maakond) tähtajatu välisõhu saasteluba nr L.ÕV/326023 heitmete viimiseks välisõhku käitisest aadressil Tehnika 20, Uuemõisa alevik, Ridala vald, 90401 Lääne maakond (katastriüksus 67401:009:0137). 
2. Tunnistada kehtetuks Aktsiaselts UUEMÕISA TEENUS välisõhu saasteluba nr ÕL-06-2.
3. Avalikustada Aktsiaselts UUEMÕISA TEENUS välisõhu saasteloa andmine ametlikus väljaandes Ametlikud Teadaanded.
4. Käesolev korraldus jõustub teatavakstegemisest.
5. Teha Aktsiaselts UUEMÕISA TEENUS välisõhu saasteluba nr L.ÕV/326023 kättesaadavaks Keskkonnaameti keskkonnateenuste portaalis (https://eteenus.keskkonnaamet.ee/).

Käesolevat korraldust on võimalik vaidlustada 30 päeva jooksul teatavaks tegemisest, esitades kaebuse halduskohtusse halduskohtumenetluse seadustikus sätestatud korras või vaide loa andjale haldusmenetluse seaduses sätestatud korras.

(Allkirjastatud digitaalselt)

Kaja Lotman
juhataja
Hiiu-Lääne-Saare regioon

Saata:	Aktsiaselts UUEMÕISA TEENUS, uuemoisa.teenus@mail.ee   
Ridala Vallavalitsus, info@ridala.ee 
Keskkkonnainspektsiooni Läänemaa büroo, valve@kki.ee 

Liia Krumm
välisõhu spetsialist
Hiiu-Lääne-Saare regioon